Forum grischun da religiuns - Missiunar scumandà – religiuns grischunas s’uneschan en in forum - Cultura - RTR\nIn pumer ch'empermetta ritga racolta - il Forum grischun da la religiuns\nForum grischun da religiuns - Missiunar scumandà – religiuns grischunas s’uneschan en in forum\nUmans da 120 naziuns ed ina trentina da communitads religiusas – il Grischun è pli multifar che mai. Cun questa multifariadad crescha er il privel da viver in sper l’auter or.\nPrecis qua vul il nov Forum grischun da las religiuns stgaffir ina cuntrapaisa. Dapi il november passà exista el sco uniun, che vul porscher a tut questas cuminanzas ina pussibilitad da sa scuntrar.\nDiscurrer in cun l'auter po evitar rassissem\nL'inizanta dal forum è Barbara Hirsbrunner da Scharans. Sco commembra dal cussegl da la baselgia evangelic-refurmada chantunala ha ella adina puspè discurrì e discutà cun autras communitads religiusas en Grischun ed uschia prendì si il dialog interreligius. Ella è persvadida che discurrer ensemen po evitar rassissem:\nIns n'ha betg tema da quai ch'ins enconuscha.\nAutur: Barbara Hirsbrunnerinizianta, baselgia evangelic-refurmada chantunala\nLegenda: Barbara Hirsbrunner – inizianta dal Forum da religiuns grischun e cussegliera da la baselgia evangelica grischuna. mad\nA tut quests discurs ed inscunters porscha uss il Forum grischun da las religiuns in dachasa. El duai esser ina plattafurma per che persunas religiusas ed interessadas vi da religiuns pon emprender d'enconuscher in l'auter.\n«In pumer, che vegn a purtar ina racolta ritga»\nL'interprendider Basbayandur Hüseyin abita a Tusaun. Oriundamain è el da la Tirchia. Da sia patria n'ha el betg be prendì cun sai sia persvasiun religiusa, ma er l'experientscha che discurrer ensemen po gidar ad evitar conflicts. En Grischun fa el part da la cuminanza asiatic-islamica.\nDapli dal Forum da las religiuns grischun\nIl Forum da las religiuns grischun (Bündner Forum der Religionen BFR) è vegnì fundà ils 7 d'october 2020 a Cuira. Part fan actualmain 12 cuminanzas religiusas. Il president è Basbayandur Hüseyin da la Cuminanza asiatic-islamica.\nIls commembers da fundaziun:\nGiovanni Feola (Somaskanda Ashram)\nAzamit Berhane (Cuminanza eritreic-ortodoxa)\nBasbayandur Hüseyin (Cuminanza asiatic-islamica)\nPater Francis Venmenikattyil (Baselgia catolica)\nLucina Lanfranchi (Center budistic)\nAlfred Enz, Rita Gianelli (Baselgia refurmada)\nRafael Mosbacher (Cuminanza giudaica)\nBehjia Hadzic, Ibrahim Hadzic (Societad culturala bosnica)\nMarcel Schildknecht (Baselgia novapostolica)\nSenthilnathan Thevasuntharalingam (Societad Hindu)\nTina Büchi (Fokus C)\nIl forum è organisà sco uniun ed ha fingia tegnì sias emprimas radunanzas. Actualmain vegn lavurà vi dad ina pagina en la rait.\nIl forum sa distanziescha explicitamain da l'islam politic. Quai ha el fatg a savair ils 4 da december 2020 en si'emprima communicaziun a las medias. «L'islam politic n'è nagin Islam» ha el scrit sco reacziun a las attatgas da terror da l'atun passà.\nBasbayandur Hüseyin è l'emprim president dal Forum da las religiuns grischun. Sia lavur vesa el sco investiziun en l'avegnir.\nCun il Forum da las religiuns grischun avain nus mess in pumer, che vegn a purtar racolta ritga per las proximas generaziuns.\nAutur: Basbayandur Hüseyinpresident Forum da las religiuns grischun\nIna cuminanza religiusa possia porscher dapli che be in da chasa spiertal, è Basbabayandur Hüseyin persvadì. Savens chattian umans dalunsch da lur dachasa oriund en la cuminanza a l'ester umans cun las medemas persvasiuns e sfidas sco els sezs. Perquai gioga la religiun ina rolla centrala tar lur integraziun en la societad grischuna.\n«Nizzegiar la religiun sco resursa»\nIn forum sco lieu d'inscunter per diversas cuminanzas religiusas è in'idea nova per il Grischun – dentant betg per auters chantuns. En il chantun Turitg datti gia dapi 20 onns in forum sumegliant. En il chantun Turitg è l'etnolog ed istoricher grischun, Marc Bundi, responsabel per il dialog interreligius.\nCun ses savair e sias experientschas ha el gidà da metter en pe il Forum da las religiuns grischun. Central per in lieu, nua che differentas persvasiuns duaian s'inscuntrar, saja, che nagina religiun haja dapli valur che l'autra – il gremi sco plattafurma neutrala.\nIna dumonda cardinala per s'inscuntrar tranter religiuns è quella dad in scumond da missiunar.\nAutur: Marc Bundiresponsabel dialog interreligius, chantun Turitg\nLegenda: Marc Bundi – cussegliader per metter en pe il Forum dal religiuns grischun ed incumbensà per il dialog interrreligius a Turitg. mad\nPerquai cuntegnan ils statuts dal Forum da religiuns grischun er explicitamain il scumond da missiunar. A la radunanza da fundaziun èn s'exprimids er tut ils commembers da fundaziun cleramain per l'idea da betg vulair missiunar, ma s'inscuntrar.\nGidieus fan appel a dialog tranter religiuns\nChaschuna il mund modern in chal da las religiuns?\n13.11.2018 Cun audio